Twee tieners kort ná kaping vasgetrekArgieffoto: SAPD Twee tienerseuns sal Maandag in die Athlone-landdroshof in Kaapstad verskyn nadat hulle Vrydag na bewering ŉ motor in Nyanga gekaap het. Lt.kol. André Traut, woordvoerder van die polisie, sê ŉ silwer Nissan Almera is omstreeks 11:45 deur drie kapers gekaap. Die kapers het met die voertuig op die vlug geslaan en die polisie is in kennis gestel. “Die gebied is gepatrolleer en binne tien minute is die voertuig in Marketweg in Philippi-Oos opgemerk en voorgekeer. Die drie insittendes het uitgespring en probeer vlug, maar twee van hulle is vasgetrek,” sê Traut. Die twee verdagtes is onderskeidelik 15 en 17 jaar oud. “Die derde verdagte kon daarin slaag om die polisie te ontduik en hy word steeds gesoek.”